Document ID: /fineweb-2-swissfilter-quality_10-filterrobots/filtered/05603.jsonl.gz/12

CILJ - 2: Naučiti nabrojati nekoliko meleka sa zaduženjima
Muallima Fatima: Esselamu ‘alejkum dragi učenici,
Vidjeli ste da danas govorimo o drugome imanskom šartu ili drugom temeljnom principu naše vjere – ve melaiketihi – i vjerujem u Allahove meleke.
Riječ melek nećemo prevoditi, ali hajde da vidimo šta ona znači.
Meleki su duhovna i nevidljiva bića koje je stvorio Allah Uzvišeni. Oni su u stalnoj službi i pokornosti Allahu, dž.š..
Oni ne jedu i ne piju, ne žene se i ne razmnožavaju se. Nisu ni muškog ni ženskog roda.
Stvoreni su od svjetlosti.
Meleka ima mnogo i o njima znamo ono što piše u Kur’anu i šta je o njima kazao Allahov poslanik Muhammed, a.s..
Allah Uzvišeni nije ništa stvorio – onako. Sve ima svoju svrhu i zadatak.
Meleki služe Allaha Uzvipenog i imaju svoja zaduženja. Hajde da naučimo bar njih nekoliko:
- DŽIBRIL (DŽEBRAIL) – dostavljao i donosio je objave Allahovim poslanicima
- MIKAIL – zadužen je za prirodne pojave
- ISRAFIL – zadužen je da najavi Kijametski i Sudnji dan
- MELEKUL-MEVT (AZRAIL) – melek smrti koji rastavlja dušu od tijela u trenutku smrti
- MUNKIR i NEKIR – su meleki koji ispituju osobe u kaburu/mezaru
- KIRAMUN-KATUBUN – prate osobe i pišu njihova dobra i loša djela
- RIDVAN – čuvar Dženneta
- MALIK – čuvar Džehennema
DRUGA DUHOVNA BIĆA
Meleki nisu jedina nevidljiva bića. Allah Uzvišeni je stvorio i džine.
Džini su slični ljudima i mogu biti pokorni i nepokorni, vjernici i nevjernici, sljedbenici i pripadnici različitih vjera.
Nepokorni džini se zovu šejtani, a njihov vođa je Iblis koji je prvi odbio biti pokoran Allahu Uzvišenom.
Šejtani donose ljudima ružne misli i nagovaraju ih da čine loša djela.